ג'ורג' טיילר ווד

ג'ורג' טיילר ווד (באנגלית: George Tyler Wood; ) היה איש צבא ופוליטיקאי אמריקאי מטקסס, איש המפלגה הדמוקרטית, שכיהן כחבר הסנאט של טקסס בשנים 1846–1847, ולאחר מכן ועד 1849 כמושל טקסס השני.

ראשית חייו
רוב הרישומים העוסקים בחייו האישיים של ווד אבדו עקב שריפה או מסיבות אחרות. כתוצאה מכך, פרטים רבים על חייו לא ידועים. ג'ורג' טיילר ווד נולד ליד העיר קת'ברט שבג'ורג'יה. אימו הייתה אליזבת בריס ווד. אביו, ששמו לא ידוע, נפטר כשהוא היה בן חמש. כאשר הוא היה בן 19, גייס ווד פלוגה של מתנדבים במלחמת המוסקוגי , ולחם ב. על פי המסופר, במהלך מערכה זו הכיר ווד את סם יוסטון ואת אדוארד ברלסון .

ווד הפעיל חנות מוצלחת למוצרי טקסטיל ומוצרי מכולת יבשים בקת'ברט. במהלך מסע לרכישת סחורה ב-1837 הוא הכיר אלמנה צעירה בשם מרתה אוונס גינדרט, בתם של ג'סי ואליזבת (לבית פיצפטריק) אוונס, כאשר עצר במילדג'וויל, ג'ורג'יה. בספטמבר אותה שנה נישאו השניים. מנישואים אלו נולדו שני ילדים, בנוסף לשלושת ילדיה של מרתה מנישואיה הקודמים. מעבר לפעילותו העסקית, היה ווד חבר האספה הכללית של ג'ורג'יה בשנים 1837–1838.
המעבר לטקסס
ב-1839 עבר ווד עם משפחתו לרפובליקת טקסס. לאחר שסייר באזורי הנהרות ברזוס, קולורדו וטריניטי, הוא בחר באתר ליד המקום בו שוכנת כיום העיירה פוינט בלנק. עד מהרה הוא הקים שם חווה משגשגת.

ב-1841 נבחר ווד לקונגרס של רפובליקת טקסס, שם ייצג את מחוז ליברטי בבית הנבחרים. ב-1845 במהלך סיפוחה של טקסס לארצות הברית, הוא ייצג את מחוז הבית שלו בוועידה שבה נוסחה חוקת המדינה. לאחר קבלתה של טקסס כמדינה בארצות הברית, נבחר ווד כחבר הסנאט של טקסס. עם פרוץ מלחמת ארצות הברית-מקסיקו, הוא התפטר ממושבו בסנאט והתגייס כקולונל ברגימנט הפרשים המתנדבים השני של טקסס. במהלך שירותו הוא נכח בכניעתה של מונטריי.
מושל טקסס
החלטתו של ג'יימס פינקני הנדרסון ב-1847 שלא להתמודד על תקופת כהונה שנייה כמושל טקסס, הותירה את המרוץ לבחירת יורש פתוח. מערכת הבחירות שבה התמודדו חמישה מועמדים, נסובה על הסוגיה המרכזית של אופן הטיפול בחוב המדינתי. כחודש לפני הבחירות נפטר אחד המועמדים, אייזק ואן זנדט  מקדחת צהובה. רוב התמיכה בו עברה לווד, וכתוצאה מכך, הוא ניצח בבחירות לאחר שזכה ב-7,154 קולות, בהשוואה ל-5,106 הקולות שקיבל המועמד שהגיע למקום השני, ג'יימס ב. מילר.

בעת השבעתו של ווד כמושל, היו לטקסס איגרות חוב בסכום של 5.5 מיליון דולר שטרם נפרעו ושלא נראתה דרך נראית לעין לפרוע אותן. כדי לטפל בחוב הציבורי, הוא קידם תוכנית למכור קרקעות בעלות המדינה לממשל הפדרלי של ארצות הברית. בית המחוקקים של טקסס לא תמך בתוכנית, ולאחר משא ומתן עם ווד, עבר חוק שקרא לרואה החשבון ומבקר המדינה לקבוע את סכום החוב המדויק לפני שתוגדר צורת החזר החוב.

ממשל ווד גם עמד בסימן של התעצמות הסכסוך בנוגע למעמד של טריטוריית ניו מקסיקו. טקסס החשיבה את ניו מקסיקו כחלק משטחה, אך ממשלת ארצות הברית לא הכירה בכך. כדי לחזק את תוקף תביעתה, יצר בית המחוקקים של טקסס את מחוז סנטה פה ואת מחוז השיפוט ה-11. כאשר הגיע השופט שהיה אמור לכהן במחוז החדש לסנטה פה, הוא מצא שם חיילים צבא ארצות הברית שכבר היו בעיר והיו נחושים לתמוך בעמדת הממשלה הפדרלית.

נושאים אחרים בהם עסק ווד היו ארגון העיירות והמחוזות, בניית בתי משפט, וביצוע רפורמות בפעולות הממשלה. כדי להגן על הספר המערבי של המדינה, נשלחה בקשה אל הקונגרס שתיבנה שרשרת של מבצרים. התוויה מחדש של גבולות המדינה הייתה הנושא השנוי ביותר במחלוקת שעלה במהלך כהונתו של ווד כמושל. תושבי אזור החוף והאזור המרכזי של טקסס, מתוך חשש מאובדן הייצוג, התנגדו להצעה, בעוד שתושבי האזור הצפון-מזרחי תמכו בו. על אף ההתנגדות, החוק בעניין עבר בבית המחוקקים.

ב-21 בפברואר 1848 ישב ווד בראש הוועידה הדמוקרטית של טקסס, הכינוס הפוליטי הראשון של ממש שהתכנס במדינה. בעקבות זאת הוא ניסה להתמודד על בחירה לתקופת כהונה שנייה. המתמודד המרכזי במערכת הבחירות מול ווד היה פיטר הנסבורו בל, שניהל מסע בחירות סביב סוגיות הגנת הספר והסכסוך על ניו מקסיקו. ווד הגן בתוקף על עמדותיו, אך הובס בבחירות על ידי בל ביחס קולות של 10,319 מול 8,754.
שנותיו האחרונות
לאחר תום כהונתו כמושל, שב ווד לחוותו. בנוסף לעיסוק בחווה, הוא הקים עסק מסחרי בגלווסטון. ב-1853 וב-1855 הוא ניסה להתמודד שוב בבחירות למשרת המושל.

ג'ורג' טיילר ווד נפטר בפוינט בלנק ב-3 במרץ 1858. הוא נטמן בבית הקברות רובינסון שבעיר.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1516

קישורים חיצוניים
 ג'ורג' טיילר ווד באתר אגודת המושלים הלאומית 
 ג'ורג' טיילר ווד באתר The Political Graveyard 


הערות שוליים

קטגוריה:אמריקאים ילידי ג'ורג'יה
קטגוריה:מושלי טקסס
קטגוריה:מושלי מדינות ארצות הברית מהמפלגה הדמוקרטית
קטגוריה:חברי בית המחוקקים של טקסס
קטגוריה:חברי האספה הכללית של ג'ורג'יה
קטגוריה:אנשי הכוחות המזוינים של ארצות הברית במלחמת ארצות הברית–מקסיקו
קטגוריה:אמריקאים שנולדו ב-1795
קטגוריה:אמריקאים שנפטרו ב-1858